Die Kattegat (Deens: [ˈkʰad̥əɡ̊ad̥]) of Kattegatt (Sweeds: [ˈkatːɛˈɡatː]) is 'n baai van die Noordsee en vorm die seestraat tussen Denemarke en Swede. Dit maak deel uit van die verbinding tussen die Noord- en die Oossee wat deur die Skagerrak, die Kattegat en die Sont gevorm word. Waterweë wat in die Kattegat uitmond is die Göta älv by Gotenburg (Göteborg), saam met die Lagan, Nissan, Ätran en Viskan-riviere vanuit die provinsie Halland aan die Sweedse kant, en die Gudenårivier van Jutland, in Denemarke. Die hoofeilande van die Kattegat is Samsø, Læsø en Anholt, waar die laaste twee, na aanleiding van hulle droë somerklimaat, as die Deense woestyngordel bekend staan. Die naam Kattegat kom van die Nederlandse en Nederduitse woorde Kat en Gat. Dit verwys na middeleeuse navigering, waar kapteine na die gebied verwys het as so nou soos 'n kattegat – 'n opening waardeur net 'n kat kan inkom, aangesien daar heelwat vlak gebiede in die omgewing is wat navigering baie moeilik maak. Skandinawië Wikimedia Commons het meer media in die kategorie Kattegat.